32006R0341
L 055/9
JURNALUL OFÍCIAL AL UNIUNII EUROPENE
REGULAMENTUL (CE) NR. 341/2006 AL COMISIEI
din 24 februarie 2006
de adoptare a specificațiilor modulului ad hoc pentru 2007 privind accidentele de muncă și problemele de sănătate la locul de muncă prevăzut de Regulamentul (CE) nr. 577/98 al Consiliului și de modificare a Regulamentului (CE) nr. 384/2005
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1) și, în special, articolul 4 alineatul (2) al acestuia,
întrucât:
(1)
Regulamentul (CE) nr. 384/2005 al Comisiei din 7 martie 2005 de adoptare a programului de module ad hoc pentru ancheta prin sondaj asupra forței de muncă, pe perioada 2007-2009, prevăzută prin Regulamentul (CE) nr. 577/98 al Consiliului (2), cuprinde un modul ad hoc pentru accidentele de muncă și problemele de sănătate la locul de muncă.
(2)
Rezoluția nr. 2002/C 161/01 a Consiliului din 3 iunie 2002 privind o nouă strategie comunitară de sănătate și de securitate la locul de muncă 2002-2006 (3) a recomandat Comisiei și statelor membre să-și intensifice lucrările în curs privind armonizarea statisticilor asupra accidentelor de muncă și a bolilor profesionale pentru a dispune de date comparabile care să permită evaluarea cu obiectivitate a impactului și eficienței măsurilor adoptate în cadrul noii strategii comunitare.
(3)
Directiva 89/391/CEE a Consiliului din 12 iunie 1989 privind punerea în aplicare de măsuri pentru promovarea îmbunătățirii securității și sănătății lucrătorilor la locul de muncă (4) a stabilit că angajatorii trebuie să întocmească o listă cu accidentele de muncă ce au dus la o incapacitate de muncă a lucrătorului mai mare de trei zile și să redacteze la solicitarea autorităților competente și în conformitate cu legislația și/sau practica națională rapoarte privind accidentele de muncă ale căror victime au fost lucrătorii. În Recomandarea 2003/670/CE din 19 septembrie 2003 privind lista europeană a bolilor profesionale (5), Comisia a recomandat statelor membre să asigure declararea tuturor cazurilor de boli profesionale și să-și armonizeze progresiv statisticile de boli profesionale cu lista europeană, în conformitate cu lucrările în curs privind sistemul de armonizare a statisticilor europene ale bolilor profesionale. Comunicarea Comisiei din 11 martie 2002 (6) privind o nouă strategie comunitară de sănătate și securitate 2002-2006 subliniază că statisticile ar trebui nu numai să măsoare accidentele de muncă și bolile profesionale recunoscute, precum și cauzele și consecințele acestora, ci să și aducă elemente cuantificabile referitoare la factorii legați de mediul de muncă care le pot produce. De asemenea, ar trebui să fie disponibile date statistice pentru fenomenele emergente, precum tulburările legate de stres sau problemele musculo-scheletice.
(4)
De asemenea, este necesar să se actualizeze definiția eșantionului prevăzut la punctul 1 din anexa la Regulamentul (CE) nr. 384/2005 pentru a asigura ca eșantionul disponibil pentru analiza modului ad hoc să fie cât se poate de reprezentativ.
(5)
Măsurile prevăzute de prezentul regulament sunt conforme cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Lista detaliată a informațiilor care urmează să fie colectate în 2007 prin modulul ad hoc privind accidentele de muncă și problemele de sănătate la locul de muncă, necesară în conformitate cu punctul 1 din anexa la Regulamentul (CE) nr. 384/2005, figurează în anexa la prezentul regulament.
Articolul 2
La punctul 1 din anexa la Regulamentul (CE) nr. 384/2005, punctul „Eșantion” se înlocuiește cu următorul text:
„Eșantion: grupul de vârstă vizat pentru eșantionul utilizat de prezentul modul cuprinde persoanele în vârstă de 15 ani sau peste 15 ani.”
Articolul 3
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 februarie 2006.